Къанокъуэ Арсен: Дэтхэнэ зыми щыцIыкIум щыщIэдзауэ зыхищIэн хуейщ къэралыр къызэрыщхьэщытыр
Къэбэрдей-Балъкъэрым и Iэтащхьэ Къанокъуэ Арсен хэтащ Урысей Федерацэм и Правительствэм и УнафэщI Медведев Дмитрий УФ-м и субъектхэм я унафэщIхэм ядригъэкIуэкIа видеоконференцым. Ар теухуауэ щытащ зи школ кIуэгъуэ мыхъуахэр зэкIуалIэ IуэхущIапIэхэр нэхъыбэ щIыным.
Премьерым къигъэлъэгъуащ экономикэм и IэнатIэм гугъуехь пыухыкIахэр щыIэ пэтми, сабий садхэр къагъэщIэрэщIэжыным, щIэуэ ухуэным хуэгъэзауэ ирагъэкIуэкI лэжьыгъэхэм арэзы къызэращIыр.
Видеоконференцыр зэрекIуэкIам щытепсэлъыхьыжым, Къэбэрдей-Балъкъэр Республикэм и Iэтащхьэ Къанокъуэ Арсен жиIащ сабий IуэхущIапIэхэр нэхъыбэ щIыным хуэгъэзауэ республикэм хузэфIэкI зэрилэжьыр, дяпэкIи зэрилэжьынур. «Дэ Къэбэрдей-Балъкъэрым иджыпсту щызэтеува демографие щытыкIэм дыщогуфIыкI. Абы къыхэкIыу ди Iэпкълъэпкъыр икъукIэ хуэжану дыбгъэдохьэ зи школ кIуэгъуэ мыхъуахэр щагъасэ IуэхущIапIэхэм зегъэубгъуным»,- жиIащ абы.
Къанокъуэ Арсен къызэрилъытэмкIэ, дэтхэнэ сабийми езым и ныбжьхэм яхэтыну икIи школым зэрыщIэтIысхьэнум зыхуигъэхьэзырыну Iэмал иIэн хуейщ: «Апхуэдэ Iэмалхэр дэ зэман кIэщIым къызэдгъэпэщын хуейщ икIи апхуэдэ къалэн сэ Егъэджэныгъэмрэ щIэныгъэмкIэ министерствэм хуэзгъэуващ. Сабий садхэри тыншыпIэ псори яIэу, зэманым екIуу щытыпхъэщ. Дэтхэнэ зыми щыцIыкIум щыщIэдзауэ зыхищIэн хуейщ къэралыр къызэрыщхьэщытыр».
Къэгъэлъэгъуапхъэщ дызэрыт илъэсым жэпуэгъуэм и 10-м ирихьэлIэу Къэбэрдей-Балъкъэрым и сабий садхэм зи школ кIуэгъуэ мыхъуауэ 2348-рэ зэкIуэлIэн къазэрыхэхъуар. Апхуэдэу Къэбэрдей-Балъкъэр Республикэм лэжьыгъэшхуэ щрагъэкIуэкI цIыкIухэр школым зэрыщIэтIысхьэнум зэрыхуагъэхьэзыр щIыкIэр егъэфIэкIуэным хуэгъэзауэ.
2014 гъэм къриубыдэу республикэм и жылагъуэ зэмылIэужьыгъуэхэм псори зэхэту сабий 1020-рэ зэкIуэлIэн IуэхущIапIэу 7 щащIыну я мурадщ. Абыхэм я проектхэмрэ ухуэныгъэхэр зэрырагъэкIуэкIыну документхэмрэ гъэхьэзырыным республикэ бюджетым и ахъшэу сом мелуани 6,4-рэ трагъэкIуэдащ. Абы къыдэкIуэу республикэм и ахъшэкIэ щIадзауэ, Шэрэдж районым щыщ Бабугент къуажэм дэт школым гъуэлъыпIэ 40 зыщIэхуэ сабий сад къыгуащIыхь. Нобэм ирихьэлIэу абы сом мелуани 7,3-р трагъэкIуэдащ: унэр дращIейри и щхьэр яIэтыжащ, пластикым къыхэщIыкIа бжэ-щхьэгъубжэ халъхьащ, и щIыбыр зэрахьащ. УхуакIуэхэм я мурадщ сабий садыр мы илъэсым къриубыдэу хьэзыр ящIыну.
КъБР-м и Iэтащхьэмрэ Правительствэмрэ
я пресс-IуэхущIапIэ.
